**Nagykovácsi Nagyközség Önkormányzata Képviselő-testületének**

**X/2018. (II. XY.) önkormányzati rendelete**

**az Önkormányzat 2018. évi költségvetéséről**

Nagykovácsi Nagyközség Önkormányzatának Képviselő-testülete az Alaptörvény 32. cikk (1) bekezdés f) pontjában lévő feladatkörében eljárva, az államháztartásról szóló 2011. évi CXCV. törvény (továbbiakban: Áht.) 23. § (1) bekezdésében kapott felhatalmazása alapján, figyelembe véve az Áht,, és az Áht. végrehajtásáról szóló 368/2011 Kormányrendeletet (továbbiakban Ávr.) rendelkezéseit, Nagykovácsi Nagyközség Önkormányzatának 2018. évi költségvetéséről az alábbiakat rendeli el:

**Általános rendelkezések**

**1. §**

A rendelet hatálya kiterjed az Önkormányzatra, a Polgármesteri Hivatalra és a költségvetési szervekre.

**2. §**

(1) Az Önkormányzat gazdasági szervezettel rendelkező költségvetési szerve:

Polgármesteri Hivatal

(2) Az Önkormányzat gazdasági szervezettel nem rendelkező költségvetési szervei:

a) Nagykovácsi Kispatak Óvoda

b) Öregiskola Közösségi Ház és Könyvtár

c) Lenvirág Bölcsőde és Védőnői Szolgálat

d) Nagykovácsi Településüzemeltetési Intézmény (a továbbiakban: NATÜ)

(3) Az (1) és (2) bekezdésben felsorolt intézmények e rendeletben külön-külön címet alkotnak.

**A költségvetés főösszegei**

**3. §**

(1) Az Önkormányzat, a Polgármesteri Hivatal valamint a 2. § (2) bekezdésében meghatározott költségvetési szervek 2018. évi költségvetésének

a.) bevételi főösszege 1.528.249 ezer Ft

b.) kiadási főösszege 1.528.249 ezer Ft

(2) Az önkormányzat az Áht. 24. § (4) a) bekezdés szerinti költségvetési mérlegét, továbbá az Áht. 23. § (2) bekezdés aa) pontja szerinti működési és felhalmozási bevételeket és kiadásokat az *1. számú melléklet* határozza meg.

(3) Az Áht. 23. § (2) bekezdés ab) és bb) pontjai szerint az önkormányzat és szervei költségvetési bevételeit és költségvetési kiadásait kötelező feladatok, önként vállalt feladatok és államigazgatási feladatok szerinti bontásban a *2. számú melléklet* szerint hagyja jóvá.

(4) Az önkormányzat és szervei Áht. 23. § (2) bekezdés aa) és ba) pontjai szerinti kiadásokat és bevételeket kiemelt előirányzat szerinti bontásban a *3. számú melléklet* tartalmazza.

## A költségvetési bevételek

**4.§**

1. A 3. §-ban megállapított bevételi főösszegek kiemelt előirányzatonkénti részletezését az önkormányzat vonatkozásában a *4. számú melléklet,* a Polgármesteri Hivatalét a *4/a*, a Nagykovácsi Kispatak Óvodáét a *4/b*, az Öregiskola Közösségi Ház és Könyvtárét a *4/c*, a Lenvirág Bölcsőde és Védőnői Szolgálatét a *4/d,* a NATÜ bevételeit a *4/e számú mellékletek* tartalmazzák.
2. Az önkormányzat 2018. évben tervezett felhalmozási bevételeit a 4.2*. számú* melléklet, az Ávr. 24.§ (1) bekezdés a) pontja alapján az önkormányzatot megillető központi költségvetésből származó egyéb költségvetési támogatások részletezését az 5. számú melléklet határozza meg.

**A költségvetési kiadások**

**5. §**

#  A 3. §-ban megállapított kiadási főösszegek kiemelt előirányzatok szerinti részletezését a 6*. számú melléklet,* a Polgármesteri Hivatalét a *6/a*, a Nagykovácsi Kispatak Óvodáét a *6/b*, az Öregiskola Közösségi Ház és Könyvtárét a *6/c*, a Lenvirág Bölcsőde és Védőnői Szolgálatét a *6/d,* a NATÜ kiadásait a *6/e számú mellékletek* tartalmazzák.

1. Az Ávr. 24.§ (1) bekezdés ba) pontja szerint az önkormányzat 2018-ban tervezett felhalmozási kiadásait a *6.2. számú melléklet* hagyja jóvá.

**6. §**

A működési célú támogatásokat, kiadásokat a *7. számú,* az a felhalmozási célú támogatásokat a *7.2. számú melléklet* részletezi.

**Általános és céltartalékok**

**7. §**

(1) Az Önkormányzat

 a) általános tartaléka 2.000 ezer Ft

 b) céltartaléka 20.000 ezer Ft

(2) Az év közbeni működési-gazdálkodási gondok enyhítésére, a nem tervezett kötelezettségek forrása az általános tartalék. A tartalékokat a *8. sz. melléklet* részletezi.

**Tájékoztató adatok**

**8. §**

(1) A megállapított bevételek és jóváhagyott kiadások várható teljesüléséről elkészült előirányzat-felhasználási ütemtervet (likviditási terv) a *9. számú melléklet* tartalmazza.

(2) Az önkormányzat fennálló hiteleit és a kibocsátott kötvény állományát a 10*. számú melléklet* tartalmazza.

(3) Az európai uniós támogatással megvalósuló programok, projektek bevételeit, kiadásait a *11. számú melléklet* tartalmazza.

(4) Az önkormányzat által nyújtott közvetett támogatásokat a *12. sz. melléklet* tartalmazza. A közvetett támogatások összege év közben, a ténylegesen benyújtott kérelmek alapján, egyedileg kerül megállapításra.

## A költségvetési létszámkeret

**9. §**

(1) A Képviselő-testület az engedélyezett álláshelyek megosztását költségvetési szervenkénti bontásban a *13. számú mellékletben* feltüntetettek szerint állapítja meg.

(2) Az engedélyezett álláshelyek számának módosítására a Képviselő-testület jogosult.

(3) Az átmenetileg betöltetlen álláshelyekre jutó személyi juttatások előirányzatával úgy kell gazdálkodni, hogy az álláshely az év bármely időpontjában betölthető legyen.

(4) A közalkalmazottak, köztisztviselők és munkavállalók részére a törvényi felhatalmazások alapján az alábbi béren kívüli juttatások kerülnek biztosításra:

- munkavállalók és közalkalmazottak részére havi nettó 12.400.-Ft/fő béren kívüli juttatás formájában,

- a köztisztviselői jogviszonnyal rendelkezők részére évi bruttó 200.000.-Ft/fő keretösszeg.

(5) A közszolgálati tisztviselőkrőlszóló 2011. évi CXCIX. törvény 234. § (3) és (4) bekezdésében leírt illetménykiegészítés mértéke a felsőfokú iskolai végzettségű köztisztviselők esetében 30%, a középiskolai végzettségű köztisztviselők esetében 20 %.

**A költségvetés végrehajtására vonatkozó szabályok**

**10. §**

1. A költségvetési szerveknek a jóváhagyott éves költségvetés alapján, a vonatkozó jogszabályokban, valamint az alapító okiratukban meghatározott követelmények és feltételek érvényesítésével kell működniük és gazdálkodniuk, törekedve a gazdaságosságra, a hatékonyságra és az eredményességre vonatkozó előírások, a gazdálkodási és számviteli szabályok maradéktalan betartására az ellenőrizhetőség szempontjainak biztosítása mellett.
2. Felhatalmazást kap a Polgármester, a Jegyző, valamint a költségvetési szervek vezetői a költségvetésben előírt bevételek beszedésére és a jóváhagyott kiadások teljesítésére.
3. A költségvetésben jóváhagyott feladatok csak akkor valósíthatók meg, ha finanszírozásuk megoldható, a fedezet a forrás oldalon rendelkezésre áll.

**11. §**

1. A Polgármester az Áht. 34.§ (2) bekezdés szerint az Önkormányzat bevételeit és kiadásait módosíthatja, a kiadási előirányzatok között átcsoportosítást hajthat végre esetenként 5 millió forint értékhatárig.
2. A költségvetési szervek a jóváhagyott előirányzatokon belül – beleértve az álláshelyeket is – kötelesek gazdálkodni. A fel nem használt kiadási előirányzatát a költségvetési szerv felügyeletét ellátó szerv felülvizsgálja.
3. A költségvetési szerveknél a tervezett bevételek elmaradása nem vonja automatikusan maga után az önkormányzati támogatás növekedését.
4. Év közben új kötelezettségvállalás csak a tényleges pénzügyi, likviditási helyzet függvényében lehetséges.

**12. §**

(1) A költségvetési szervek a jelen rendelet mellékleteiben foglalt kiemelt előirányzataik között saját hatáskörben előirányzat módosítást nem hajthatnak végre.

(2) A kiemelt előirányzatokon belüli részelőirányzat módosítására a költségvetési szerv vezetője jogosult.

**13. §**

A Képviselő-testület a Polgármester előterjesztésére a végrehajtott és bejelentett előirányzat-módosítások alapján költségvetési rendeletét szükség szerint módosíthatja, figyelemmel a következőkre

 a) az első félévben az előző évi költségvetési maradvány elfogadását követően, a féléves beszámoló időpontját megelőzően,

b) a 3/4 éves költségvetési tájékoztató készítését megelőzően szeptember 30-i állapotnak megfelelően;

c) az éves beszámoló készítését megelőzően december 31-i állapotnak megfelelően.

**14. §**

Az Önkormányzat irányítása alá tartozó költségvetési szervek szabadon használhatják fel a jóváhagyott bevételi előirányzataikon felüli többletbevételüket, az éves költségvetésében meghatározott célokra és módon.

**15. §**

(1) Önkormányzati támogatás csak a támogatási szerződés megkötését követően nyújtható. A támogatási szerződésnek tartalmaznia kell legalább az Ávr. 76. §-ában meghatározott elemeket.

(2) Az Önkormányzat által támogatott alapítványok, illetve más szervezetek kötelesek a támogatási szerződésben, az Áht.-ban és az Ávr-ben meghatározott módon elszámolni a részükre biztosított támogatás felhasználásáról.

(3) Nagykovácsi Német Nemzetiségi Önkormányzata (a továbbiakban: NNÖ) részére az Önkormányzat a 2018. évi eredeti költségvetésében 500 ezer forint működési és 500 ezer forint felhalmozási előirányzatot biztosít. A felhalmozási támogatást az NNÖ köteles a Perbáli úti kőkereszt felújítására fordítani.

**16. §**

A költségvetési szervek vezetői felelősek a feladatmutatókhoz kötött állami normatív hozzájárulások igénylését megalapozó mutatószámok, (pl. létszám stb,) valóságtartalmáért, a normatív elszámolásokhoz szükséges dokumentumok helyességéért, továbbá kötelesek a normatív támogatás alapját képező nyilvántartásokat naprakészen vezetni.

**17.§**

Az önkormányzati pályázatokról és azok önrészének mértékéről a Képviselő-testület határozattal dönt.

**Vegyes és átmeneti rendelkezések**

**18. §**

Az önkormányzat számláin lévő, átmenetileg szabad pénzeszközök elkülönített betétként történő elhelyezéséről a polgármester dönt.

***Záró rendelkezések***

**19. §**

Ezen rendelet a kihirdetés napján lép hatályba, rendelkezéseit 2018. január 1. napjától kell alkalmazni. Ezzel egyidejűleg hatályát veszti Nagykovácsi Nagyközség Önkormányzatának 2018. évi átmeneti gazdálkodásáról szóló 27/2017 (XII.18.) önkormányzati rendelete.

Nagykovácsi, 2018. február 22.

 Kiszelné Mohos Katalin Papp István

 polgármester jegyző

Záradék:

Kihirdetve: 2018. február XX.

 Papp István

 jegyző

**HATÁSVIZSGÁLAT**

***A jogalkotásról*** szóló 2010. évi CXXX. törvény (a továbbiakban: Jat) 17. §-a szerint

„**17. §** (1) A jogszabály előkészítője – a jogszabály feltételezett hatásaihoz igazodó részletességű – előzetes hatásvizsgálat elvégzésével felméri a szabályozás várható következményeit. Az előzetes hatásvizsgálat eredményéről önkormányzati rendelet esetén a helyi önkormányzat képviselő-testületét tájékoztatni kell.

(2) A hatásvizsgálat során vizsgálni kell

a) a tervezett jogszabály valamennyi jelentősnek ítélt hatását, különösen

aa) társadalmi, gazdasági, költségvetési hatásait,

ab) környezeti és egészségi következményeit,

ac) adminisztratív terheket befolyásoló hatásait, valamint

b) a jogszabály megalkotásának szükségességét, a jogalkotás elmaradásának várható következményeit, c) a jogszabály alkalmazásához szükséges személyi, szervezeti, tárgyi és pénzügyi feltételeket”.

A ***Nagykovácsi Nagyközség Önkormányzat 2018. évi költségvetéséről*** szóló rendelet-tervezetben foglaltak várható hatásai – a Jat. 17. § (2) bekezdésben foglalt elvárások tükrében – az alábbiak szerint összegezhetőek:

**Előzetes hatásvizsgálat**

1. **A rendelet társadalmi, gazdasági, költségvetési hatása:**

A költségvetési rendelet alapján végrehajtott gazdálkodás az állampolgárok számára nyomon követhető, átfogó képet ad az önkormányzat pénzügyi helyzetéről, a végrehajtandó feladatokról, a tervezett fejlesztésekről. Lehetőséget teremt az önkormányzati gazdálkodás ellenőrzésére. A rendelet-tervezet meghatározza az Önkormányzat működésének 2018. évi pénzügyi kereteit, megalapozza a feladatok végrehajtását, a gazdálkodás folyamatosságát, ezáltal hatással van az Önkormányzat és intézményei működésére, a település lakosságára, az intézmények ellátottaira.

1. **A rendelet környezeti, egészségi következményei**

A rendeletben foglaltak végrehajtásának környezetre gyakorolt, és egészségi következményei nincsenek.

1. **A rendelet adminisztratív terheket befolyásoló hatásai**

A rendeletben foglaltak végrehajtása további adminisztratív terhet nem ró az önkormányzatra.

1. **A rendelet megalkotásának szükségessége, a jogalkotás elmaradásának várható következményei**

*Az államháztartásról* szóló 2011. évi CXCV. törvény előírásai alapján a költségvetési rendelet megalkotása kötelező.

A Tv. 23. §(1) alapján a helyi önkormányzat a költségvetését költségvetési rendeletben állapítja meg.

24. § (3) A jegyző által a (2) bekezdés szerint előkészített költségvetési rendelet-tervezetet a polgármester a központi költségvetésről szóló törvény hatálybalépését követő negyvenötödik napig nyújtja be a képviselő-testületnek.

Ennek határideje 2018. február 15-e. A rendelet elfogadásával a képviselő-testület a törvényi kötelezettségének eleget tett.

1. **A rendelet alkalmazásához szükséges személyi, szervezeti, tárgyi és pénzügyi feltételek**

A rendelet végrehajtásával kapcsolatban a személyi, szervezeti, tárgyi és pénzügyi feltételek rendelkezésre állnak.

**Indokolás Nagykovácsi Nagyközség 2018. évi költségvetési rendeletéhez**

**Általános indokolás**

Nagykovácsi Nagyközség Önkormányzatának 2018. évi költségvetése az államháztartásról szóló 2011.évi CXCV. törvény (továbbiakban Áht.) 23.§ (1) bekezdésében kapott felhatalmazás alapján, Magyarország 2018. évi költségvetéséről szóló 2017. évi C. törvény, valamint az államháztartásról szóló törvény végrehajtásáról rendelkező 368/2011. (XII.31) kormányrendelet előírásait figyelembe véve került összeállításra.

A helyi önkormányzat gazdálkodásának alapja az éves költségvetése. Ebből finanszírozza és látja el a törvényben meghatározott kötelező, valamint a kötelező feladatai ellátását nem veszélyeztető önként vállalt feladatait. E feladatok ellátásának forrásait és kiadásait a helyi önkormányzat egységes költségvetési rendelete elkülönítetten tartalmazza.

A helyi önkormányzat gazdálkodásának biztonságáért a képviselő-testület, a gazdálkodás szabályszerűségéért a polgármester felelős.

A 2018. évre megfogalmazott költségvetési alapelvek a következők:

1. Takarékos, átlátható és biztonságos működés.

2. A kötelezően ellátandó feladatok biztosítása.

3. A szociálisan rászorultak támogatása.

4. A tervezett beruházások megvalósítása, a forrás biztosítása.

5. Pályázatok figyelése, kapcsolódás az aktuális pályázatokhoz, a pályázatok önrészének megteremtése.

Magyarország helyi önkormányzatairól szóló 2011. évi CLXXXIX törvény 13.§ (1) bekezdése tartalmazza a helyi közügyeket, valamint a helyben biztosítható közfeladatok körében ellátandó helyi önkormányzati feladatokat.

**Részletes indokolás**

**Az önkormányzat összevont költségvetésének főösszege 1.528.249 e Ft.**

***A költségvetési rendeletben szereplő bevételi jogcímek részletezése:***

Önkormányzatok működési támogatásai

Egyéb működési célú támogatások államháztartáson belülről

Felhalmozási célú támogatások államháztartáson belülről

Közhatalmi bevételek

Működési bevételek

Felhalmozási bevételek

Működési célú átvett pénzeszközök

Költségvetési maradvány igénybevétele

***A költségvetési rendeletben szereplő kiadási jogcímek részletezése:***

Személyi juttatások

Munkaadókat terhelő járulékok és szociális hozzájárulási adó

Dologi kiadások

Ellátottak pénzbeli juttatásai

Egyéb működési célú kiadások

Beruházások

Felújítások

Egyéb felhalmozási bevételek

Finanszírozási kiadások

**Önkormányzati bevételek alakulása**

Az önkormányzat költségvetési bevételei között kell megtervezni a helyi önkormányzat bevételeit, így különösen a helyi adóbevételeket, a normatív hozzájárulásokat, támogatásokat, a központi költségvetésből származó egyéb költségvetési támogatásokat, és elkülönítetten az európai uniós forrásból finanszírozott támogatással megvalósuló programok, projektek bevételeit. (Ávr 24.§.(1).

A korábbi években a bevételeket alapvetően a költségvetési kapcsolatokból származó összegek határozták meg, ezt egészítették ki a saját bevételek. Az általános működtetéshez és egyéb kötelezően ellátandó feladatokhoz figyelembe vételre kerülnek az önkormányzat saját bevételei, elsősorban az adóbevételek.

***Az önkormányzati költségvetési támogatás*** 2018. évben a bevételek 34,6 %-át képezi. Nagyközségünk 2018. évben összesen 511.532 e Ft központi költségvetésből származó bevétellel számolhat, jogcímeit és összegeit az 5. sz. tájékoztató táblázatban jogcímenként foglaltuk össze.

***A közhatalmi bevételek*** jelentik a másik jelentősebb bevételi forrást, tervezett összegük 490.392 e Ft. Az adóbevételek tervezésénél a MÁK által biztosított program számításait vettük alapul

***A működési bevételek*** 57.889 e Ft-os tervezett összegét nagyrészt a különböző önkormányzati vagyon bérbeadásából keletkező bérleti díjak.

***A felhalmozási célú támogatások*** tervezett összege 171.460 e Ft, mely a Rákóczi utca felújítás, a felnőtt orvosi rendelő támogatási összegei és a 2017-ban megkezdett vis maior pályázatok elszámolásból származik.

***Pénzforgalom nélküli bevételként*** az előzőév pénzmaradványának igénybevétele jelenik meg.

**Önkormányzati kiadások alakulása**

Önkormányzatunk és az általa fenntartott intézmények összevont 2018. évi tervezett kiadásainak kiemelt előirányzatok szerinti megoszlása a következő:

|  |  |  |
| --- | --- | --- |
| ***Megnevezés*** | ***Kiadás összege******e Ft-ban*** | ***Összetétel******aránya %-ban*** |
| Személyi jellegű kiadások | 507.513 | 33,2 |
| Munkaadókat terhelő járulékok | 106.824 | 7,0 |
| Dologi kiadások | 514.761 | 33,7 |
| Ellátottak pénzbeli juttatásai | 42.062 | 2,8 |
| Egyéb működési célú kiadások | 44.360 | 2,9 |
| Beruházás | 276.506 | 18,1 |
| Felújítás | 2.223 | 0,1 |
| Felhalmozási célú támogatások | 12.000 | 0,8 |
| Tartalék | 22.000 | 1,4 |
| ***Kiadások összesen:*** | ***1.528.249*** | ***100,0*** |

 A kiadások 33,2 %-át a ***személyi jellegű kiadások*,** 7 %-át annak ***járulékai*** jelentik.

A bérek minimálbérre és garantált bérminimumra való kiegészítése az önkormányzat és intézményeinek valamennyi dolgozóját érinti.

Az összes kiadás jelentős részét képviselik ***a dologi kiadások*,** melyaz összes kiadás 33,7 %-át jelenti.Itt terveztük meg a különböző készletbeszerzéseket, hajtó- és kenőanyagot, a közüzemi díjakat, a kisebb értékű eszközvásárlásainkat, az irodaszerekre, karbantartásokra, valamint az üzemeltetésre, szolgáltatások igénybevételére szánt összegeket.

A ***működési célú támogatások*** között kerültek tervezésre az önkormányzat által céljelleggel nyújtott támogatások, melyek a rendelet 7. számú mellékletében részletesen szerepelnek.

***Az ellátottak pénzbeli juttatásainál*** a meglévő ellátási formákhoz igazodóan tapasztalati adatok alapján terveztük az előirányzatokat.

***Felhalmozási kiadásokat*** az önkormányzat rendeletének 6.2 és 7.2 melléklete részletesen tartalmazza.